Na temelju članka 23.a, 48. i 49. Zakona o predškolskom odgoju i obrazovanju („Narodne novine“ broj 10/97., 107/07. i 94/13.), i članka 40. u vezi članka 5. Statuta Grada Koprivnice („Glasnik Grada Koprivnice“ broj 4/09., 1/12., 1/13. i 3/13 – pročišćeni tekst), Gradsko vijeće Grada Koprivnice na \_\_\_ sjednici održanoj \_\_\_\_\_\_\_\_\_\_\_\_svibnja 2015. godine, donijelo je

**O D L U K U**

**o utvrđivanju mjerila za sufinanciranje djelatnosti ustanova**

**predškolskog odgoja na području Grada Koprivnice**

**Članak 1.**

 Ovom Odlukom o utvrđivanju mjerila za sufinanciranje djelatnosti ustanova predškolskog odgoja na području Grada Koprivnice (u daljnjem tekstu: „Odluka“) propisuju se mjerila za sufinanciranje djelatnosti, izvori prihoda, visina sufinanciranja djelatnosti, izvještavanje te provođenje programa predškole ustanova predškolskog odgoja na području Grada Koprivnice.

**Članak 2.**

Za dječje vrtiće koji su u Planu mreže dječjih vrtića Grada Koprivnice („Glasnik Grada Koprivnice“ broj 4/14. i 7/14.) i djeluju na području Grada Koprivnice, utvrđuje se mjesečna cijena primarnog 10 satnog programa predškolskog odgoja i obrazovanja po upisanom djetetu (u daljnjem tekstu:“ekonomska cijena“), i to kako slijedi:

1. Dječji vrtić “Tratinčica“ 1.500,00 kn,

2. Dječji vrtić „Smiješak“ 1.500,00 kn,

3. Dječji vrtić „Svetog Josipa“, Podružnica Koprivnica 1.425,00 kn,

4. Dječji vrtić za djecu s teškoćama u razvoju pri COOR

„Podravsko sunce“ 3.580,00 kn,

5. Dječji vrtić „Igra“ 1.500,00 kn.

**Članak 3.**

Za realizaciju primarnog 10 satnog programa predškolskog odgoja i obrazovanja, dječji vrtići iz članka 2. ove Odluke, ostvaruju prihod iz sljedećih izvora:

1. Proračuna Republike Hrvatske,
2. Proračuna Grada Koprivnice,
3. Proračuna općine u kojoj dijete i njegovi roditelji imaju prebivalište,
4. Participacije roditelja – korisnika usluga u iznosu razlike „ekonomske cijene“ i iznosa koji sufinancira Grad Koprivnica, općina, odnosno nadležna državna tijela,
5. te ostalih izvora.

**Članak 4.**

 Grad Koprivnica sufinancira djelatnost ustanova predškolskog odgoja na području Grada Koprivnice, na način da osigurava sredstva za podmirivanje dijela troškova ekonomske cijene, i to djeci s prebivalištem na području Grada Koprivnice čiji roditelji s kojima žive u zajedničkom kućanstvu imaju prebivalište na području Grada Koprivnice.

 Iznimno od odredbe stavka 1. ovog članka, Grad Koprivnica osigurava sredstva za podmirivanje dijela troškova ekonomske cijene i djeci s prijavljenim boravkom na području Grada Koprivnice, smještenoj u udomiteljskim obiteljima na području Grada Koprivnice kod udomitelja koji imaju prebivalište na području Grada Koprivnice.

**Članak 5.**

Dječjim vrtićima iz članka 2. točaka 1. i 4. ove Odluke, Grad Koprivnica podmiruje dio troškova ekonomske cijene, i to u visini razlike ekonomske cijene i participacije roditelja, odnosno drugog iznosa sufinanciranja, a participacija roditelja iznosi 500,00 kn mjesečno po djetetu.

Dječjim vrtićima iz članka 2. točaka 2. 3. i 5. ove Odluke, Grad Koprivnica podmiruje dio troškova ekonomske cijene, i to u visini razlike ekonomske cijene i participacije roditelja, odnosno drugog izvora sufinanciranja, a najviše do iznosa kojim sufinancira troškove dječjeg vrtića iz članka 2. točke 1. ove Odluke.

Dječji vrtići iz stavka 2. ovog članka, dužni su Gradu Koprivnici dostaviti odluku o visini participacije roditelja.

**Članak 6.**

Dječji vrtići iz članka 2. ove Odluke, utvrđuju iznos za koji se umanjuje participacija roditelja po danu opravdanog izostanka djeteta, odnosno za vrijeme korištenja godišnjeg odmora.

**Članak 7.**

 Dječji vrtići iz članka 2. ove Odluke, dužni su početkom pedagoške godine dostaviti Gradu Koprivnici dokaze o broju upisane djece, i to kako slijedi:

1. Pisane ugovore sklopljene sa zakonskim zastupnicima (roditeljima ili skrbnicima) djece kojoj pružaju usluge,
2. Dokaze o prebivalištu djece na području Grada Koprivnice,
3. Dokaze o prebivalištu roditelja s kojima dijete živi u zajedničkom kućanstvu,
4. Dokaze o boravištu djece smještene u udomiteljskim obiteljima na području Grada Koprivnice,
5. Dokaze o prebivalištu udomitelja kod kojih su djeca smještena.

Dječji vrtići iz članka 2. ove Odluke, dužni su u roku od 8 dana prijaviti Gradu Koprivnici svaku promjenu koja može utjecati na iznos sredstava kojima Grad Koprivnica sufinancira troškove ekonomske cijene, a po završetku pedagoške godine dužni su Gradu Koprivnici dostaviti izvješća o radu i financijska izvješća za prethodnu pedagošku godinu.

**Članak 8.**

 Program predškole u trajanju do 250 sati obvezan je za svu djecu u godini dana prije polaska u osnovnu školu, s tim da je za djecu koja pohađaju vrtić integriran u redoviti program predškolskog odgoja dječjeg vrtića, a za djecu koja ne pohađaju dječji vrtić provodit će se u Dječjem vrtiću „Tratinčica“ Koprivnica.

 Sredstva za provođenje programa predškole iz stavka 1. ovog članka, osiguravaju se u Proračunu Republike Hrvatske, Proračunu Koprivničko-križevačke županije, Proračunu Grada Koprivnice i općinskim proračunima.

**Članak 9.**

Danom stupanja na snagu ove Odluke prestaje važiti Odluka o mjerilima za financiranje djelatnosti predškolskog odgoja i sufinanciranje djelatnosti dadilja na području Grada Koprivnice („Glasnik Grada Koprivnice“ broj 4/13., 1/14., 7/14. i 1/15.).

**Članak 10.**

 Ova Odluka stupa na snagu osmog dana od dana objave u „Glasniku Grada Koprivnice“.

GRADSKO VIJEĆE

GRADA KOPRIVNICE

KLASA: 601-01/15-01/0012

URBROJ:

Koprivnica, 29. travnja 2015.

 PREDSJEDNIK:

Zoran Gošek, dipl.ing.

**OB R A Z L O Ž E N J E**

Odlukom o mjerilima za financiranje djelatnosti predškolskog odgoja i sufinanciranje djelatnosti dadilja na području Grada Koprivnice („Glasnik Grada Koprivnice“ broj 4/13., 1/14, 7/14. i 1/15.) bila je regulirana cijena primarnog 10 satnog programa predškolskog odgoja i obrazovanja u dječjim vrtićima koji djeluju na području Grada Koprivnice, i cijena pružanja usluga čuvanja, brige i skrbi o djeci rane i predškolske dobi kod dadilja, te uvjeti pod kojima se dječjim vrtićima i dadiljama mogu sufinancirati troškovi navedenih usluga sredstvima iz Proračuna Grada Koprivnice.

 Obzirom da je djelatnost dječjih vrtića i dadilja regulirana različitim pravnim temeljima, odnosno Zakonom o predškolskom odgoju i obrazovanju („Narodne novine“ broj 10/97., 107/07. i 94/13.) i Zakonom o dadiljama („Narodne novine“ broj 37/13.), te radi preciznijeg i jasnijeg utvrđivanja cijene usluga, visine sredstava i uvjeta pod kojima se navedene djelatnosti mogu sufinancirati iz Proračuna Grada Koprivnice, potrebno je donijeti posebne akte o mjerilima za osiguranje sredstava za zadovoljavanje javnih potreba djelatnosti ustanova predškolskog odgoja i dadilja na području Grada Koprivnice. Odlukama se jasnije definira potrebna dokumentacija za ostvarivanje prava na sufinanciranje i način izvještavanja o utrošenim sredstvima.

Slijedom svega naprijed navedenog predlaže se donošenje predmetne Odluke.

 Nositelj izrade i predlagatelj akta:

 UPRAVNI ODJEL ZA DRUŠTVENE DJELATNOSTI

 Pročelnica:

 Kristina Cvitić, dipl. oec.